A Bizottság 708/98/EK rendelete

(1998. március 30.)

a hántolatlan rizs intervenciós hivatalok által történő átvételéről, valamint az alkalmazandó korrekciós összegek, áremelések és -csökkentések rögzítéséről

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a 192/98/EK rendelettel [1] módosított, a rizs piacának közös szervezéséről szóló, 1995. december 22-i 3072/95/EK tanácsi rendeletre [2] és különösen annak 8. cikke b) pontjára,

mivel a 3072/95/EK rendelet megállapítja, hogy a meghatározott szabványminőségű hántolatlan rizs intervenciós ára rögzített, valamint, amennyiben az intervencióra felajánlott rizs minősége eltér a szabványminőségtől, akkor az intervenciós árat emelés vagy csökkentés alkalmazásával kiigazítják;

mivel a 3073/95/EK tanácsi rendelet [3], a korábbi rendelkezések követelményeinek szigorításával meghatározza a hántolatlan rizsnek azt a szabványminőségét, amelyre az intervenciós árat rögzítik;

mivel az intervenció megfelelő igazgatásának biztosítása érdekében minden ajánlat esetében rögzíteni kell a legkisebb mennyiséget; mivel azonban intézkedéseket kell hozni egy magasabb határérték meghatározása érdekében, hogy a néhány tagállam nagykereskedelmi piacára jellemző kereskedelmi szokásokat és feltételeket figyelembe lehessen venni;

mivel az a hántolatlan rizs, amelynek minősége nem teszi lehetővé a megfelelő felhasználást vagy raktározást, nem fogadható el intervencióra; mivel a legkisebb mennyiség megállapításakor különös figyelmet kell szentelni a Közösség rizstermő területeinek időjárási feltételeire; mivel annak érdekében, hogy egységes árutételeket lehessen átvenni, elő kell írni, hogy egy árutétel kizárólag egy rizsfajtát tartalmazhat;

mivel az áremelés és árcsökkentés alkalmazása érdekében figyelembe kell venni a hántolatlan rizs alapvető tulajdonságait, lehetővé téve a minőség objektív vizsgálatát is; mivel a nedvességtartalom, a feldolgozás utáni hozam és a szemhibák egyszerű és hatékony módszerekkel mérhetők, megfelelve e követelménynek;

mivel annak érdekében, hogy az intervenciós rendszert a lehető legegyszerűbbé és leghatékonyabbá lehessen tenni, az ajánlatokat az áruk raktározási helyéhez legközelebbi intervenciós központhoz kell benyújtani, és rendelkezni kell az intervenciós hivatal átvételi helyére történő szállítás költségéről;

mivel pontosan meg kell határozni azon ellenőrzéseket, amelyek biztosítják, hogy a felajánlott áru tömege és minősége megfelel a követelményeknek; mivel különbséget kell tenni egyfelől a felajánlott áru mennyiségi és alapvető minőségi követelményeinek ellenőrzése után történő elfogadása, másfelől pedig minden egyes árutétel reprezentatív mintákon alapuló pontos tulajdonságainak meghatározásához szükséges vizsgálatok elvégzése után a kérelmezőnek fizetendő ár rögzítése között;

mivel meghatározott rendelkezéseket kell előírni arra az esetre, ha az árut a kérelmező raktárában veszik át; mivel ebben az esetben az intervenciós hivatal átvételi követelményei betartásának biztosítása érdekében végzett további ellenőrzésektől függően hivatkozni kell a kérelmező készletnyilvántartására;

mivel az 1528/96/EK bizottsági rendelet [4] helyébe e rendelet lép; mivel az a rendelet így hatályát veszti;

mivel a Gabonapiaci Irányítóbizottság az elnöke által kitűzött határidőn belül nem nyilvánított véleményt,

ELFOGADTA EZT A RENDELETET:

1. cikk

(1) A 3072/95/EK rendelet 4. cikke (1) bekezdésében rögzített felvásárlási időszak alatt a Közösségben betakarított, legalább 20 tonna hántolatlan rizs árutétellel rendelkezőknek joguk van ezt a rizst az intervenciós hivatalnak felajánlani. Egy árutétel csak egyfajta rizst tartalmazhat.

A tagállamok megállapíthatnak ennél magasabb minimummennyiséget is.

(2) Amennyiben az árutételt többféle rakománnyal (teherautóval, uszállyal, vasúti kocsival, stb.) szállítják – a 8. cikk (1) bekezdésének utolsó albekezdése ellenére – minden egyes rakománynak meg kell felelnie az előírt kötelező minimumkövetelményeknek.

2. cikk

(1) A hántolatlan rizs csak akkor fogadható el intervencióra, ha megfelelő és tisztességes piaci minőségű.

(2) A hántolatlan rizs akkor tekinthető megfelelő és tisztességes piaci minőségűnek, ha szagtalan és mentes az élő rovaroktól, és amennyiben:

- nedvességtartalma nem haladja meg az I. mellékletben meghatározott százalékot,

- feldolgozás utáni hozama nem kevesebb, mint 14 ponttal van a II. mellékletben felsorolt alaphozamok értéke alatt,

- a 3073/95/EK rendelet mellékletében meghatározott nem hibátlan minőségű szemek aránya, az idegen anyagok aránya, a más típusú rizsszemek aránya és az egyéb rizsfajták aránya nem haladja meg a következő maximumértékeket:

| Kerekszemű rizs | Közepes szemű és "A" hosszúszemű rizs | "B" hosszúszemű rizs |

Fakó színű szemek | 6 | 4 | 4 |

Pirosan csíkozott szemek | 10 | 5 | 5 |

Pöttyös szemek | 3 | 2 | 2 |

Foltos szemek | 1 | 0,75 | 0,75 |

Borostyánszínű szemek | 1 | 0,50 | 0,50 |

Sárga szemek | 0,175 | 0,175 | 0,175 |

Idegen anyagok | 1 | 1 | 1 |

Egyéb rizsfajták | 5 | 5 | 5 |

- a radioaktivitás szintje nem haladja meg a közösségi jogszabályok által megengedett legmagasabb szintet. A rizst csak akkor kell vizsgálni radioaktív szennyezettség tekintetében, ha ezt a helyzet megköveteli és csak addig az ideig, amíg az szükséges. Szükség esetén az ellenőrzési intézkedések időtartamát és területét a 3072/95/EK rendelet 22. cikkében megállapított eljárásnak megfelelően kell meghatározni.

3. cikk

(1) A 0,1 %-ot meghaladó idegenanyag-tartalmú hántolatlan rizst minden további 0,01 %-os eltérés esetében kizárólag 0,02 %-os árcsökkentéssel lehet felvásárolni.

Az idegen anyag az a rizsen kívüli anyag, amely táplálkozásra nem alkalmas, de nem mérgező növényi vagy ásványi anyagokból, egyéb ehető magvakból vagy ezek törmelékéből, elhalt rovarokból vagy azok maradványaiból áll.

(2) A több mint 3 % egyéb rizsfajtát tartalmazó hántolatlan rizst minden további 0,1 %-os eltérés esetében kizárólag 0,1 %-os árcsökkentéssel lehet felvásárolni.

(3) Amennyiben az intervencióra felajánlott hántolatlan rizs nedvességtartalma meghaladja a hántolatlan rizs szabványminőségére megállapított értéket, az I. mellékletben előírtak szerinti árcsökkentéseket kell alkalmazni.

(4) Amennyiben az intervencióra felajánlott rizs feldolgozás utáni hozama eltér a II. melléklet B. részében található fajtánként meghatározott feldolgozás utáni alaphozamtól, a II. melléklet A. részében előírtak szerinti áremeléseket és csökkentéseket kell alkalmazni.

(5) Amennyiben az intervencióra felajánlott rizs szemhibái meghaladják a hántolatlan rizs szabványminősége tekintetében megengedett tűréshatárokat, a III. mellékletben előírtak szerinti árcsökkentéseket kell alkalmazni.

(6) A fenti áremeléseket és árcsökkentéseket a mellékletekben közölt százalékoknak a gazdasági év kezdetén érvényes intervenciós árra történő alkalmazásával kell kiszámolni. Ezeket összesítve kell alkalmazni.

4. cikk

(1) Minden intervenciós eladási ajánlatot írásban kell benyújtani az intervenciós hivatalnak a hivatal által meghatározott forma szerint. Ahhoz, hogy elfogadható legyen, az ajánlatnak a következőket kell tartalmaznia:

- a kérelmező neve,

- a felajánlott rizs raktározási helye,

- a mennyiség, fajtanév, főbb tulajdonságok és a rizs betakarítási éve,

- az intervenciós központ, ahová az ajánlatot benyújtják.

A kérvénynek tartalmaznia kell egy nyilatkozatot, hogy a termék közösségi eredetű.

Tájékoztatási célból a kérvényen fel kell tüntetni minden alkalmazott kártevő elleni kezelést, pontosan közölve a felhasznált adagokat.

Az intervenciós hivatal akkor tekinti elfogadhatónak az írásbeli telekommunikáció útján beadott ajánlatot, ha a fent említett adatok mindegyike szerepel benne. Ez esetben a hivatal ragaszkodhat ahhoz, hogy az ajánlatot egy írásbeli kérelem is kövesse, amelyet postai úton vagy személyesen kell benyújtani. Az írásbeli kérelem benyújtása időpontjának a telekommunikációs úton beadott ajánlat napját kell tekinteni.

(2) Az intervenciós hivatal a kérelem benyújtását követő 10 munkanapon belül értesíti a kérelmezőt az ajánlat elfogadásáról.

(3) Amennyiben az ajánlat nem elfogadható, az intervenciós hivatalnak a kérelem benyújtását követő 10 munkanapon belül tájékoztatnia kell erről az illető kereskedőt.

5. cikk

(1) Minden ajánlatot az ajánlattétel idején a hántolatlan rizs tárolási helyéhez legközelebb lévő intervenciós központhoz tartozó intervenciós hivatalnak kell benyújtani.

A legközelebbi intervenciós központ azt a központot jelenti, amelybe a hántolatlan rizst a legalacsonyabb költséggel lehet elszállítani. Ezt a költséget az intervenciós hivatal határozza meg.

(2) A kérelmező viseli az áruszállítási költséget attól a raktározási helytől, ahol az (1) bekezdés szerint meghatározott legközelebbi intervenciós központba beadott ajánlat idején a terméket tárolták.

(3) Amennyiben az intervenciós hivatal a hántolatlan rizst az (1) bekezdés szerint meghatározott legközelebbi intervenciós központban nem veszi át, a további szállítási költséget az intervenciós hivatalnak kell viselnie.

6. cikk

(1) Az intervenciós hivatal határozza meg a szállítás időpontját és az intervenciós központot, és a kérelmezőt mindkettőről haladéktalanul értesítenie kell. E feltételek tekintetében az értesítés kézhezvételét követő két munkanap után már nem lehet kifogással élni.

A tényeges átvételre legkésőbb az ajánlat kézhezvételét követő második hónap végén, de mindenképp az adott gazdasági év augusztus 31-e előtt kerül sor. Szakaszos szállítás esetén az árutétel utolsó részét ennek az albekezdésnek megfelelően kell leszállítani.

(2) Az intervenciós hivatal a kérelmező vagy annak megfelelően meghatalmazott képviselője jelenlétében veszi át az árut.

(3) A felajánlott rizst az intervenciós hivatalnak át kell venni, amennyiben az 1. és a 2. cikkben meghatározott legkisebb mennyiséget és előírt tulajdonságokat az intervenciós hivatal vagy annak az intervenciós raktárba szállított áru átvételére felhatalmazott képviselője a 8. cikk (1) bekezdése szerint megállapította.

Amennyiben a 7. cikk alkalmazandó, az átvétel időpontja egybeesik a 9. cikk szerinti átvételi jegyzőkönyvben előírt alapvető tulajdonságok ellenőrzésének időpontjával.

(4) A beszállított mennyiség tömegét a kérelmező és az intervenciós hivatalnak a kérelmezővel semmiféle kapcsolatban nem álló képviselője jelenlétében állapítják meg.

(5) Az intervenciós hivatalt a raktárkezelő is képviselheti.

Ebben az esetben az intervenciós hivatal a szállítás befejezését követő 30 napon belül ellenőrzést hajt végre. A tömeget térfogatmérés útján mindenképpen ellenőrizni kell.

Ha a térfogatmérés eredménye szerint:

a) a tömeg legfeljebb 6 %-kal kevesebb, mint a raktárkezelő nyilvántartásában feljegyzett mennyiség, az (átvétel idején készült) nyilvántartásban feljegyzett tömeghez képest a további mérések után feljegyzett hiányzó mennyiséggel kapcsolatos minden költséget a raktárkezelőnek kell viselnie;

b) a tömeg több mint 6 %-kal kevesebb a raktárkezelő nyilvántartásában feljegyzett mennyiségnél, az árut azonnal meg kell mérni. Amennyiben a megállapított tömeg kevesebb, mint a nyilvántartásban feljegyzett tömeg, a mérési költségeket a raktárkezelőnek kell viselnie. Ellenkező esetben a mérés költségeit az intervenciós hivatal viseli.

7. cikk

(1) A kérelmező által megjelölt intervenciós központ helyett az intervenciós hivatal a hántolatlan rizst az ajánlattétel idején történő raktározás helyén is átveheti.

(2) Ebben az esetben a mennyiséget a – szakmai specifikációkat tartalmazó és az intervenciós hivatal követelményeinek megfelelő – készletnyilvántartás alapján lehet megállapítani, amennyiben:

- a nyilvántartások jelzik a mérés által megállapított tömeget, a mérés idején fennálló minőségi jellemzőket, különös tekintettel a nedvességtartalomra, továbbá minden raktáron belüli anyagmozgatást és minden alkalmazott kezelést. A tömeg mérését a megelőző 10 hónapban kellett elvégezni,

- a raktárkezelő kijelenti, hogy a felajánlott árutétel minden részletében megegyezik a nyilvántartásban szereplő adatokkal.

Ebben az esetben:

- a feljegyzendő tömegnek meg kell egyeznie a nyilvántartásban bejegyzett tömeggel, annak megfelelően kiigazítva, hogy figyelembe vegye a méréskor megállapított nedvességtartalom és a reprezentatív minta alapján megállapított nedvességtartalom közötti legkisebb különbséget is,

- az intervenciós hivatal az átvételi időpontot követő 30 napon belül egy térfogatméréses ellenőrzést hajt végre. A mért mennyiség és a térfogatméréses módszerrel megbecsült mennyiség közötti különbség nem haladhatja meg a 6 %-ot.

Ha a térfogatmérés azt jelzi, hogy:

- a tömeg legfeljebb 6 %-kal kevesebb, mint a raktárkezelő nyilvántartásában feljegyzett mennyiség, az (átvétel idején készült) nyilvántartásban feljegyzett tömeghez képest a további mérések után feljegyzett hiányzó mennyiséggel kapcsolatos minden költséget a raktárkezelőnek kell viselnie,

- a tömeg több mint 6 %-kal kevesebb a raktárkezelő nyilvántartásában feljegyzett mennyiségnél, a raktárkezelőnek azonnal meg kell mérnie a tömeget. Amennyiben a megállapított tömeg kevesebb, mint a nyilvántartásban feljegyzett tömeg, a mérési költségeket a raktárkezelőnek kell viselnie. Ellenkező esetben a mérés költségeit az EMOGA viseli.

8. cikk

(1) A minőségi követelmények, amelyeknek egy intervencióban átvett terméknek meg kell felelnie, a következőképpen ellenőrizendők:

Az intervenciós hivatal mintát vesz a kérelmező vagy annak meghatalmazott képviselője jelenlétében. Minden egyes mintavételkor három mintát kell venni, a következők számára:

- a kérelmező,

- a raktár, ahol az átvétel történik,

- az intervenciós hivatal. Ezt a mintát a hivatal maga ellenőrzi.

a) Szállítás esetén minden (teherautóval, uszállyal, vasúti kocsival, stb. történő) részszállítmányból mintát kell venni, minden 10 tonnánként egy mintát.

A szükséges feltételeket minden egyes részszállítmányból vett reprezentatív minta alapján ellenőrizni kell. A reprezentatív mintának a raktározásra szánt mintából kell származnia.

b) Amennyiben a 7. cikk alkalmazandó, a kérelmező raktárában történő átvételkor az ellenőrzés a felajánlott árutétel reprezentatív mintáján alapul. E reprezentatív minta a raktározásra szánt minták átlageredményét tartalmazza. Az ellenőrizendő minták számát úgy kell megállapítani, hogy a felajánlott árumennyiséget el kell osztani 20-szal; egy reprezentatív minta azonban nem tartalmazhat több mint 20 mintát.

Az ellenőrzésnek meg kell állapítania, hogy az áru megfelel-e az alapvető minőségi követelményeknek. Amennyiben ez nem így van, az árutétel nem vehető át.

Szállítás esetén, mielőtt az árutétel az intervenciós raktárba kerül, a részszállítmányok vizsgálata a nedvességtartalom, a tisztaság és az élő rovaroktól való mentesség ellenőrzésére korlátozható. Ha azonban később, az ellenőrzés befejeztével nyilvánvalóvá válik, hogy az egyik részszállítmány nem felel meg az alapvető minőségi követelményeknek, az árutétel átvételét vissza kell utasítani. A teljes árutételt a kérelmező költségére kell visszavonni.

Ha egy tagállam intervenciós hivatalának módjában áll minden egyes részszállítmány alapvető minőségi követelményeit a raktárba kerülés előtt ellenőrizni, minden olyan részszállítmány átvételét vissza kell utasítania, amely nem felel meg ezeknek a követelményeknek.

(2) Amennyiben az árut elfogadták, a kérelmező számára fizetendő ár megállapítása érdekében az (1) bekezdésben előírt vizsgálat elvégezése után fel kell sorolni az áru pontos tulajdonságait. Ezt az árat a felajánlott árutétel esetében az (1) bekezdésben meghatározottak szerint, a reprezentatív minták vizsgálati eredményeinek súlyozott átlaga alapján kell megállapítani.

A vizsgálati eredményekről a kérelmezőt a 9. cikkben előírt átvételi jegyzőkönyvben tájékoztatni kell.

(3) Amennyiben a kérelmező kétségbe vonja a (2) bekezdés szerinti árat meghatározó vizsgálati eredményeket, az áru tulajdonságainak további részletes elemzését egy illetékes hatóságok által jóváhagyott laboratórium végzi el, új – a kérelmező és a raktár birtokában lévő mintákból egyenlő mértékben vett – reprezentatív minták felhasználásával. Az eredményt e reprezentatív minták vizsgálati eredményeinek súlyozott átlaga adja.

Ezeknek az elemzéseknek az eredménye végleges, és meghatározza a kérelmezőnek fizetendő árat. Az új elemzések elvégzésének költségeit a vesztes félnek kell viselnie.

9. cikk

Az intervenciós hivatal minden árutétel tekintetében átvételi jegyzőkönyvet készít. A kérelmező vagy annak képviselője jelen lehet a jegyzőkönyv elkészítésekor.

A jegyzőkönyvnek tartalmaznia kell:

- azt az időpontot, amikor a mennyiséget és az alapvető tulajdonságokat ellenőrzik,

- a beszállított rizs fajtáját és tömegét,

- a reprezentatív mintához szükséges ellenőrzött minták számát,

- az észlelt fizikai és minőségi jellemzőket.

10. cikk

(1) Az eladónak fizetendő ár a 3072/95/EK rendelet 4. cikkének (2) bekezdése szerint rögzített, a leszállított, de a raktárhelyiségbe nem betárolt árura vonatkozó, és a szállítás első napjaként meghatározott időponttól érvényes ár, figyelembe véve az 5. cikk szállítási költségekről szóló rendelkezéseit, valamint az I–III. mellékletben előírt áremeléseket és árcsökkentéseket.

Amennyiben a rizst a 7. cikk értelmében a kérelmező raktárában veszik át, a fizetendő árat az ajánlat elfogadásának napján érvényes intervenciós ár alapján kell meghatározni, az alkalmazandó áremelésekkel és árcsökkentésekkel kiigazítva, továbbá csökkentve az 5. cikk (1) bekezdése szerint a hántolatlan rizs átvételi helye és a legközelebbi intervenciós központ közötti legelőnyösebb szállítási költségekkel, valamint a kitárolás költségével. Ezeket a költségeket az intervenciós hivatal határozza meg.

(2) A kifizetésnek az átvétel napja utáni 32. és 37. nap között kell megtörténnie az e rendelet 6. cikkének (3) bekezdésében előírtak szerint. Amennyiben a 8. cikk (3) bekezdése alkalmazandó, a kifizetésnek a lehető leggyorsabban meg kell történnie azután, hogy a kérelmezőt az utolsó vizsgálat eredményeiről tájékoztatták.

Amennyiben a kérelmezőnek számlát kell benyújtania mielőtt kifizethetnék, és amennyiben ezt a számlát nem nyújtotta be az előző albekezdésben meghatározott időtartamon belül, a kifizetésnek a számla tényleges benyújtása utáni öt munkanapon belül kell megtörténnie.

11. cikk

Az intervenciós hivatal megbízásából felvásárolt termékeket raktározó piaci szereplőnek rendszeres megfigyelés alatt kell tartani a termék meglétét és állapotát, és haladéktalanul tájékoztatni kell a hivatalt az ezekkel kapcsolatban felmerülő bármiféle problémákról.

Az intervenciós hivatal évente legalább egyszer ellenőrzi a raktározott termék minőségét. Az e célból történő mintavételt a 2148/96/EK bizottsági rendeletben [5] előírt éves leltár idején lehet elvégezni.

12. cikk

Az intervenciós hivatal az adott tagállamra jellemző különleges feltételek figyelembe vétele céljából, ha szükséges, e rendelet előírásaival összhangban az átvétel tekintetében további eljárásokat és feltételeket állapít meg.

13. cikk

Az 1528/96/EGK rendelet hatályát veszti.

14. cikk

Ez a rendelet Az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1998. március 30-án.

a Bizottság részéről

Franz Fischler

a Bizottság tagja

[1] HL L 20., 1998.1.27, 16. o.

[2] HL L 329., 1995.12.30., 18. o.

[3] HL L 329., 1995.12.30., 33. o.

[4] HL L 190., 1996.7.31., 25. o.

[5] HL L 288., 1996.11.9., 6. o

--------------------------------------------------

I. MELLÉKLET

A NEDVESSÉGTARTALOM SZÁZALÉKOS ARÁNYÁVAL KAPCSOLATOS ÁRCSÖKKENTÉSEK

Arány | Csökkentés |

1997/98. gazdasági év

13–15 % | A 13 %-ot meghaladó nedvességtartalommal megegyező százalékkal |

az 1998/99. gazdasági évtől

13–14,5 % | A 13 %-ot meghaladó nedvességtartalommal megegyező százalékkal |

--------------------------------------------------

II. MELLÉKLET

A. A feldolgozás utáni hozammal kapcsolatos áremelések és árcsökkentések

Hántolatlan rizs hozama hántolt egész rizsszemek formájában | Áremelések és -csökkentések hozamegység szerint |

Az alaphozam felett | 1 %-os áremelés |

Az alaphozam alatt | 1 %-os árcsökkentés |

Hántolatlan rizs teljes hozama hántolt rizs formájában | Áremelések és -csökkentések hozamegység szerint |

Az alaphozam felett | 0,8 %-os áremelés |

Az alaphozam alatt | 0,8 %-os árcsökkentés |

B. Feldolgozás utáni alaphozam

Rizsminőség megnevezése | Hozam egész szemekben (%) | Teljes hozam (%) |

Carillon | 65 | 69 |

Argo, Selenio, Couachi | 64 | 71 |

Alpe, Balilla, Balilla GG, Balilla Sollana, Bomba, Bombon, Colina, Elio, Frances, Lido, Liso, Matusaka, Monticili, Pegonil, Strella, Thainato, Thaiperla, Ticinese, Veta, Leda, Mareny, Clot, Albada, Guadiamar | 63 | 71 |

Ispaniki A, Makedonia | 62 | 71 |

Europa, Loto, Riva, Rosa Marchetti, Veneria | 61 | 70 |

Tolima | 61 | 69 |

Inca | 61 | 68 |

Arôme | 60 | 71 |

Alfa, Ariete, Bahia, Carola, Cigalon, Corallo, Cripto, Cristal, Drago, Girona, Graldo, Indio, Italico, Jucar, Koral, Lago, Lemont, Miara, Molo, Navile, Niva, Onda, Padano, Panda, Pierina, Marchetti, Ribe, Ringo, Rio, S. Andrea, Senia, Sequial, Smeraldo, Star, Stirpe, Vela, Vitro, Calca, Dion | 60 | 70 |

Strymonas | 60 | 69 |

Anseatico, Arlesienne, Baldo, Belgioioso, Betis, Euribe, Italpatna, Marathon, Redi, Ribello, Rizzotto, Rocca, Roma, Romanico, Romeo, Tebre, Volano | 59 | 70 |

Bonnet Bell, Rita, Silla, Thaibonnet, L 202, Puntal | 58 | 70 |

Evropi, Melas | 58 | 68 |

Arborio, Arlatan, Blue Belle, Blue Belle "E", Blue Bonnet, Calendal, Razza 82, Rea | 56 | 70 |

Cesariot, Maratelli, Precoce Rossi | 56 | 68 |

Carnaroli, Elba, Vialone Nano | 55 | 70 |

Delta | 55 | 68 |

Axios | 55 | 65 |

Roxani | 55 | 64 |

| 54 | 69 |

Irat 348, Mana | 45 | 65 |

Pygmalion | 50 | 69 |

Varieties not specified | 63 | 71 |

--------------------------------------------------

III. MELLÉKLET

SZEMHIBÁS RIZSRE VONATKOZÓ ÁRCSÖKKENTÉS

1996/97. gazdasági év:

Hibák | Hibaszázalékok | Csökkentés |

Kerekszemű rizs KN-kód 10061092 | Közepes szemű és A hosszúszemű rizs KN-kód 10061094 és 10061096 | B Hosszúszemű rizs KN-kód 10061098 |

Fakó színű | 2,5–6 % | 2,5–4 % | 2–4 % | 1/2 pontonként 1 % |

Pirosan csíkozott | 1–10 % | 1–5 % | 1–5 % | 1 pontonként 1 % |

Pöttyös | 0,5–3 % | 0,5–2 % | 0,5–2 % | 1/2 pontonként 1,25 % |

Foltos | 0,25–1 % | 0,25–0,75 % | 0,25–0,75 % | 1/4 pontonként 1,25 % |

Borostyánszínű | 0,05–1 % | 0,05–0,50 % | 0,05–0,50 % | 1/4 pontonként 1,25 % |

Sárga | 0,02–0,175 % | 0,02–0,175 % | 0,02–0,175 % | 1/8 pontonként 6 % |

1997/98-tól:

Hibák | Hibaszázalékok | Csökkentés |

Kerekszemű rizs KN-kód 10061092 | Közepes szemű és A hosszúszemű rizs KN-kód 10061094 és 10061096 | B hosszúszemű rizs KN-kód 10061098 |

Fakó színű | 2–6 % | 2–4 % | 1,5–4 % | 1/2 pontonként 1 % |

Pirosan csíkozott | 1–10 % | 1–5 % | 1–5 % | 1 pontonként 1 % |

Pöttyös | 0,5–3 % | 0,5–2 % | 0,5–2 % | 1/2 pontonként 1,25 % |

Foltos | 0,25–1 % | 0,25–0,75 % | 0,25–0,75 % | 1/4 pontonként 1,25 % |

Borostyánszínű | 0,05–1 % | 0,05–0,50 % | 0,05–0,50 % | 1/4 pontonként 1,25 % |

Sárga | 0,02–0,175 % | 0,02–0,175 % | 0,02–0,175 % | 1/8 pontonként 6 % |

--------------------------------------------------